Sortland

Leif Helge Pedersen deler en robotgressklipper med naboen. Mandag ettermiddag fikk han besøk av en nysgjerrig elgkalv som ville undersøke den motordrevne hagetrimmeren.

- Jeg ble gjort oppmerksom på hagegjesten av naboen, forteller Pedersen.

Det har vært elg i området flere ganger, men han har ikke opplevd å ha elg i hagen tidligere. Pedersen bor i Myrvangen på vei mot Bønes. Elgen i hagen er en fjorårskalv og ikke fullvoksen.

Pedersen er selv elgjeger, og ble slett ikke skremt av besøket.

- Nei, jeg fikk mer lyst til å hente børsa, ler han, og føyer til at han nok må holde seg til regler for både jakttider og jaktområder.

I stedet hentet han frem mobilen sin og foreviget besøket.

- Jeg tok mange filmer, men dette ble den morsomste, sier han.

Tirsdag formiddag hadde filmen hans blitt vist nært på 5.000 ganger, og blitt delt 49 ganger.

Midtveis i filmen sparker elgen til plenklipperen med kloven. I kommentarfeltet blir det spurt om det ble noen skader på maskinen.

- Nei, bare en liten skramme, svarer Pedersen.